Daniele Comboni

Daniele Comboni (Limone sul Garda, Lombardia-Venezia Erresuma, 1831ko martxoaren 15a - Khartum, Sudan, 1881eko urriaren 10a) italiar misiolari eta apezpiku katolikoa izan zen, batez ere Afrikan jardun zuena. Jesusen Bihotzaren Comboniar Misiolariak eta Comboniar Ahizpa Misiolariak kongregazioak sortu zituen. Joan Paulo II.ak kanonizatu zuen 2003ko urriaren 5ean. Jaieguna urriaren 10ean ospatzen da.

Bizitza 
Daniele Comboni 1831ko martxoaren 15ean jaio zen Limone sul Garda herrian. Gurasoak, Luigi Comboni eta Domenica Pace, nekazari maizterrak ziren. 1843tik aurrera, Veronako Mazza Instituan egin zituen ikasketak. Filosofia eta teologia ikasi ondoan, 1854an apaiztu zen. Hiru urte geroago, Sudanera joan zen misiolari. Malariak jota, Italiara itzuli behar izan zuen 1859an.

1861-1864 bitartean Mazza Instituko irakaslea izan ondoren, “Afrika onbideratzeko plana” (“Piano per la rigenerazione dell' Africa”, Turin, 1864) argitaratu zuen, eta Frantzia, Espainia, Ingalaterra, Alemania eta Austrian barrena ibili zen dirua biltzen. 1867an, Istituto delle Missioni per la Nigrizia sortu zuen Veronan, Afrikarako apaizak eta fraideak prestatzeko, eta baita Istituto delle Pie Madri ere, mojak prestatzeko.. 1870ean, Vatikanoko I. kontzilioan parte hartu zuen, Afrika ebanjelizatzeko laguntza eskatuz (Postulatum pro Nigris Africae Centralis). 1877ko uztailean, Erdialdeko Afrikako bikario izendatu zuten, eta apezpiku urte bereko abuztuan. Sudanera jo zuen 1880ko azaroan, esklabo trafikoaren aurka aritzera. 1881eko urriaren 10ean hil zen Khartumen, koleraren ondorioz.

Erreferentziak 

Santu katolikoak
Misiolariak
Italiako apezpikuak
Kolerak hildakoak
Joan Paulo II.ak dohatsu izendatutakoak
Joan Paulo II.ak kanonizatutakoak